Ich, Fridlin Haberscher, undervogt im Nider Ampt in der herschafft Schenckenberg, vergich offennlich und tuͦn kund allermaͤngklich mit
disem bruͤff, das ich uff den tag siner dato zuͤ Vilingen anstat mīer gnaͤdigē herē offenlich zuͦ gericht gesessē bin, fùr mich ✳
un̄
offen gerichtt ✳ kom̄en suͤnd
die erbren Tuͤring Schmid an einem, und der erwirdig, geistlich her, her Cuͦnratt Harttman, als ein volmàchtiger gewalt haber des erwirdigen,
geistlichen vatters, her Remigius Tierbergers, der zitt gardion des gotzhus zuͦ Küngsfelden, Sant Francissen ordens, in Costentzer bystumb, des andren
teils. verjach der erst gemeltt Tuͤring Schmid vor mir in gerichtt durch sinen erlopten fuͤrsprechen, das er mit guͦtter, zittlicher vorbetrachtung durch sines
besseren nutz und notturfft willen, òch sinen schaden do mit zuͤ wenden, für sich und all sin erben eins stätten, ewigen, imer werenden koͧffs verkoͧfft
und zuͦ koffen geben habn un̄ gib oͧch also wissenglich zuͦ koͧffen mit allen den wortten, puntten und artickeln, wie dan ein solicher ewiger köff aller
bestentliches sin und bliben mag, den obgemelten koͤffern und allen iren nachkomē ein mutt kernen guͦtz genems koͧffmans guͦtz jaͤrlichs und ewigs
zins, den ich, obgenātter verkoͤffer, und alle mine erben dem obgemelten koͧffern und allen iren nachkomen nun hin fuͤro alle jar jaͤrlichen uff sant Martins tag ungevarlich in unsern eigen costen on allen iren schaden in iren sicheren gewalt un̄ oͧch fuͤr aller maͤnglichs verbuͤtten, verhefften und entweren
antwùrten, weren und betzalen suͤllen von, uff und ab disen nachbenempten guͤttern: namlich ein halb juchart aker, luͤtt in der Breitte neben dem
Ursprunger, trettet uff das stein huͤslin. ein halb juchert uff Steinen, trettet uff Uͤlin Ecken neben Hans Karlin abhin. ein juchert hinder dem
dorff an Cuͦnrat Kuͤlhen, stosset an den Stilli Weg un̄ oben uff das holtz. ein halb juchert oͧch hinderm dorff, neben Hansen Zimermā, stost gegen der Aroͧ. ein halb juchert uff Erbs Land neben am Fricken, stost uff den Schuͦchmacher. zwuͦ juchart am Nider Hard zwischen Hans Buͤrgis neben
Hans Stein huͤslins abhin. ein juchert im Oberhard am Bürgen, stost uͤber die strasz, trettet uff Wernher. und die geschribnen guͤtter sùnd alle fry, ledig eigē,
das ich inen dan zuͦ einē frigen und gerechten underpfand vor aller maͤnglichem in setzen, verpfenden und verschribn̄. und ist diser koͧff hin geben und
beschaͤchen umb zwelff guldin genemeˀ un̄ guͦtter lantzwerunge, dero ich von den benantn̄ koffern gantz gewert und betzalt bin, han oͧch die inn
minen schinberen nutz und from̄e geben un̄ bewent, das ich mit sonderheitt vergiche un̄ dar um̄ ich sy un̄ alle ire nachkomē fuͤr mich un̄ mine
erben des quittieren, ledig sagen und los machen in krafft dis bruͤffs. dar um̄ so lopt der benāt verkoͤffer fuͤr sich un̄ al sin erben dem benanttē koͤffern un̄
allen iren nachkom̄en an semlichem verkoff des hopt guͤtz un̄ zinses mit sampt den underpfanden recht wern ze suͤnd, sonder inen oͧch den zins alle
jàr, als oben stat, ze antwuͤrten und ze bezalen, alles in solichen wortten un̄ mit rechten gedingen. were sach, das wir hier an suͤmig un̄ den zinsz dheins
järs nit betzalen wurden, das dan̄ der dickgenānt koͧffer oder sine nachkomē die vor genātn under pfand un̄ ob keinest dar an abgieng dar zuͤ alles
ander unser ligend un̄ varend guͦtt gantz, nuͤt vor behaltten, wol dar uff an griffen, versetzen, verkoͧffen, vertribn und zü iren handen nemē muͤgen als lang
und vil bis in alwegen und zuͤ jetlichem jàre in sonderheit semlicher zins mit sampt alem costen un̄ schaden, wie dan der dar uͤber wurde gan, mit botten,
bruͤffen, zerungen, leisten, gantz nuͤtzit us genomē, dar um̄ och altzitt iren schlechten worten òn eide un̄ ander bewisungen zegloben sin sol uff ir vollkomē
benuͤgen gantz us gericht un̄ betzalt werdent. un̄ zuͦ noch mer sicherheit so han ich, jetzgenātter verkoffer, zuͤ mir verbunden un̄ zuͧ rechtem manbuͤrgen
gesetzt un̄ gebn̄ den ersamē Cuͦnrat Zimerman mit dem gedinge, ob der gedacht zins eincher jare uff sant Martins tag nit geben würde, so mag der obgenant kòffer oder sine nachkomē den gemelten buͤrgen in leistung zuͦ manē mit botten, bruͤffen oder muntlich under ògen, zehus un̄ zehoffe, in denn
nachsten achtagen nach solicher manūg in ziechen in des naͤchsten würtzhus im ampt, dar in zeleisten unverdingt nach leistens un̄ des lantz gewonheitt, dar us nit zekomē, so lang bis den gedachten koͤffern oder iren nachkomē um̄ all gevallen usstellig zins mit sampt allem costen lutter us gericht un̄ betzalt werden. es ist ouch hier in lutter berett worden, wen ein buͤrg vō tod abgat, als dan so sol der benāt verkoͤffer sine erbn̄ oder wer die obgeschribne gütter inhatt dem gemelten koͤffern oder sinen nachkomē einē andren buͤrgen dar geben on aller wider sprechen. es hàt òch der dickgenāt kòffer
dem vilgenāten verkoͧffer oder sinen erben die gnàd hierin geton, das sy den benempten mütt kernen wider muͤgent ablosen, wen sy welten, uff sant
Martins tag mit gevallem zins, mit zwelff guldin obgenempter minze. un̄ also ist der obgenāt koͧff bestaͤtiget von den vilgenāten verköffer un̄ koͧffern
und an das gerichtes stab gevertiget, uff geben un̄ enpfangen mit mund un̄ mit hand vor disen nachgeschribn̄ rechtt sprechern, namlich: Cuͦnrat
Kuͤrn, Heini Karlin, Hans Steines, Tuͤring Schmid, Hans Zimerman un̄ Uͤlin Miller. un̄ das alles zuͤ warem urkünde so hand mir, obgenāte verkoͤffer
und burgen, mit flis erbetten den fromen, ersamē un̄ wisen Hansen Kutler, vogt zuͦ Schenkenberg, das er sin eigen insigel, doch im un̄ sinen erbn̄
lutter one schaden, offenlich gehengt hat an disen bruff, der gebn̄ ist uff sant Cuͤnratsz, des heiligen byschoffs, tag nach der geburt Cristi, unsers
lieben herren, fuͤnfftzehehundert und eilff jàr.